钦定古今图书集成/明伦汇编/官常典/第275卷 > 陶安
## 钦定古今图书集成/明伦汇编/官常典/第275卷 > 陶安

按《明外史》本传：“安字主敬，当涂人。少敏悟有大志，博
涉经史，从耆儒李习游。元至正初，举江浙乡试，授明
道书院山长，避乱家居。太祖取太平，安与习率父老
出迎，安谓习曰：‘龙姿凤质，非常人也。吾辈今有主矣’。
太祖召与语，安进曰：‘海内鼎沸，豪杰并争，率攻城屠
邑，掠子女玉帛，非有拨乱救民安天下心。明公渡江，
神武不杀，人心悦服。应天顺人，以行吊伐，天下不足
平也’。”太祖曰：“善。吾欲取金陵，何如？”安曰：“金陵，古帝王
都。取而有之，抚形胜以临四方，何向不克？”太祖又曰：
“善。”留参幕府，授左司员外郎。授习太平知府。习字伯
羽，年八十馀矣，卒于官。安从克集庆，进郎中。太祖得
刘基、宋濂、章溢、叶琛，问安四人者何如，对曰：“臣谋略
不如基，学问不如濂，治民之才不如溢、琛。”太祖多其
能让。后克黄州，思得重臣镇之，曰：“无逾安者。”遂命知
黄州。宽租省徭，民以乐业。坐事谪知桐城，起知饶州。
陈友定兵攻城，督吏人拒守。援兵至，败去。诸将欲尽
屠从寇者，安曰：“民为所胁，奈何杀之？”不许。太祖嘉安
功，赐诗褒美，州民建生祠事之。吴元年初置翰林院，
首召安为学士。时征四方宿儒议礼，命安为总裁官，
与省臣条上《郊社宗庙议》。帝悉从之。已，又为议律官，
与李善长、刘基、周祯、滕毅等删定律令。洪武元年命
知制诰兼修国史。帝御东阁，安与章溢等侍，命安论
前代兴亡本末。安言“丧乱之源，由于骄侈。”帝曰：“居高
位者易骄，处佚乐者易侈。骄则善言不入，而过不闻；
侈则善道不立，而行不顾。如此者，未有不亡，卿言当。”
又尝论学术，安曰：“道不明，邪说害之也。”帝曰：“邪说害
道，犹美味之悦口，美色之眩目。邪说不去，则正道不
兴，天下何从治？”安顿首曰：“陛下所言，可谓深探其本
矣。”安事帝十馀岁，视诸儒最旧，及官侍从，宠愈渥，御
制《门帖子》以赐，时人荣之。御史或言安隐过，帝诘曰：
“安宁有此，且若何？”从知曰：“闻之道路。”帝大怒，立黜之。
中书省臣进曰：“御史职当言，言即有失，宜宽假。”帝卒
不听。既又命安为江西行省参知政事，谕曰：“朕渡江
初，卿首谒军门，敷陈王道，及参幕府，裨益良多。继入
翰林，益闻谠论。江西上游”地，抚绥莫如卿，安辞，帝不
许。至江西，政绩益著。其年卒于官。疾剧，草上时务十
二事。帝亲为文以祭，追封姑孰郡公。安所学尤长于
《易》，筮验若神。方国初之议诸礼也，宋濂以外艰家居，
其仪率安裁定。《大祀礼》专用安议；《祫禘礼》用詹同《斋
戒礼》、朱升《五祀礼》、崔亮《朝会礼》、刘基《祝祭礼》、魏观《军
礼》、陶凯，后复有改易，语在《礼乐志》。安子晟，洪武中为
浙江按察使，贪贿不检。下帝怒，并其兄昱诛之，发家
属四十馀人为军，后，死亡且尽，所司复至晟家勾补。
安继妻陈诣阙诉，帝念安功，除其籍。前妻喻，名德常，
有贤行。王师克集庆，安移家就之。喻邀母同行，母不
可。喻曰：“四海兵争，惟高城深池都会之地可以托身。”
母从之。陈友谅陷姑孰，母以移居免。人服其先见云。
福王时，追谥《安文宪》。